google/wiki40b huggingface dataset:
אנדרטת בה"ד 9

בה"ד 9 במלחמת יום הכיפורים

גדוד בה"ד 9 הוקם בחופזה ב-5 באוקטובר 1973, יום לפני פרוץ מלחמת יום הכיפורים, והורכב ממדריכים, צוערים וחניכים מבית הספר לתותחנות (שישב אז בצריפין). על הגדוד פיקד סא"ל בן-עמי כהן שהיה מפקד קורס הקצינים. הגדוד הצטייד בתומ"תי M-50 במחנה פילון ועלה לרמת הגולן עוד באותו הלילה. הסוללות נפרשו ברמת הגולן כאשר בתל פארס נפרסה הסוללה הדרומית ביותר (שתי סוללות נוספות נפרסו באזור הר חרמונית וסמוך לעין זיוון). עם פרוץ הקרבות ב-6 באוקטובר החלה הסוללה בירי ארטילרי על הכוחות הסורים התוקפים כמו גם אש מסייעת למוצבי החי"ר באזור.
במהלך שעות הערב והלילה החלו כוחות השריון הסורי לפרוץ את הקו הסגול ולחדור לדרום רמת הגולן במספר צירים. טנקים סורים עקפו את תל פארס והתקדמו לעומק השטח ברמת הגולן. תמונת המצב הקשה התבררה בפיקוד הצפון רק במהלך הלילה, כשמאות טנקים סורים כבר נמצאים בתוך שטח רמת הגולן. לאחר השעה 4 לפנות בוקר קיבלה הסוללה, שהייתה פרוסה בתל פארס, הוראה לסגת מערבה. הסוללה החלה לנוע מערבה אולם זמן קצר לאחר מכן נכנסה שיירת התומ"תים לתוך חניון לילה סורי של פלוגת טנקים סורית. שני הכלים הראשונים (נגמ"ש המפי"ק והתומ"ת שהיה אחריו בטור) הצליחו לעבור את הפלוגה הסורית בטרם זוהו, אולם אז הבינו הסורים כי מולם כוח הישראלי והחלו לירות על השיירה מטווחים קצרים. שלושת התומ"תים הנותרים נפגעו מהירי. 15 חיילים נהרגו ו-18 נפצעו.
גדוד בה"ד 9 המשיך במלחמה והשתתף בימים הבאים בקרב עמק הבכא ובקרבות במובלעת הסורית. הגדוד פורק ב-18 באוקטובר עת הוחלף על ידי גדוד מילואים שתפס את עמדותיו במובלעת. חיילי הגדוד חזרו לצריפין להמשך הכשרתם.

האנדרטה

האנדרטה הוקמה בשנת 1974 על ידי משפחות הנופלים סמוך למקום בו נפגעה הסוללה. האנדרטה מורכבת מגלעד אשר נבנה מאבני בזלת ועליו לוח זיכרון ובו מונצחים שמות הנופלים. מימין לגלעד מוצב פסל ועליו סמל התותחנים ושלט המתאר את נסיבות נפילת הלוחמים. מסביב לגלעד פזורים שלטים נמוכים ועל כל אחד מהם שמו של אחד מהנופלים.
ניתן להגיע אל האנדרטה בנסיעה של כ-1.2 קילומטרים מערבה מכביש 98 בכביש משובש.
לאסלו פביאן

חייו וקריירה

פביאן התחיל לחתור בקיאק בגיל 15 במועדון הספורט דוז'ה בודפשט בהשפעתו וסיועו של אלוף הונגריה לשעבר פעמים רבות פרנץ וארגה. הוא זכה במדליית הזהב האולימפית בגיל עשרים בלבד ביחד עם יאנוש אורני ב-10,000 מטר. זו הייתה מדלית הזהב האולימפית ההונגרית הראשונה בקיאק-קנו. מאוחר יותר התחרות הזוגית למרחק זה בוטלה באולימפיאדות. פביאן זכה בסך הכול בעשרים ושלוש אליפויות של הונגריה, וזכה בשש עשרה מדליות באליפויות עולם ואירופה, כולל 11 זהב, עם בני זוג נלווים שונים. בסיום הקריירה כספורטאי פעיל עבד כמאמן, תחילה ב-UTE ואחר כך במועדון הספורט MTK .
השועל והדגים

המשל

המשל מספר על שועל שהלך על שפת הנהר וראה שבתוכו מתרוצצים דגים ובורחים אנה ואנה. שאל אותם השועל ממי הם בורחים, ענו לו הדגים שהם בורחים מפני רשתות הדיג שמציב האדם בנהר. פנה השועל אל הדגים בהצעה אדיבה כביכול, בה הציע להם לעלות אליו אל היבשה, שם אין רשתות דיג, ולהתגורר עמו. השועל אף שיקר וסיפר להם שכך גם אבותיו גרו עם אבותיהם. הדגים לא נפלו בפיתוי וסירבו להצעה תוך שהם לועגים לחכמתו המדומה. הדגים הסבירו לו כי חששם מן הקיים במים עדיף על האפשרות שהציע, משום שהמקום שבו הם יכולים לחיות הוא המים, והפחד מהמוות שם הוא מגורם צדדי שבמים. מה שאין כן ביבשה, שעצם הימצאותם ביבשה, בהיעדר המים, היא הגורם למותם.

הנמשל

רבי עקיבא, בעל המשל, רואה את גזירותיה של מלכות רומי כרשתות דיג, את השידול והפיתוי כשועל (חיה טמאה, טורפת, ערמומית; וכביכול, פיקחת), את ישראל כדגים, ואת התורה כמים. ה"שועל" מציע לנטוש את מקום הגידול המסורתי ולסגל לעצמם אורח חיים חדש כדי לשרוד את גזירות הרומאים ועונשיהם, אך התורה ליהודים, כמוה כמים לדגים, ואינם יכולים בלעדיה.
בעמדת השועל מקובל לראות את הרומאים כמפעילים ניסיונות פיתוי לעזיבת הדת. כך גם מפרשים כמה מפרשני התלמוד ואחרים. אולם בגירסת הסיפור המופיעה בילקוט שמעוני השועל מייצג את היהודי בעל העמדה הפשרנית, במקרה זה – פפוס בן יהודה. כך גם מבארים פרשנים אחרים.

הרקע למשל

תקופה זו הייתה תקופת "דורו של שמד". אדריאנוס הטיל גזרות קשות על היהודים שבארץ ישראל. מפֵרי הפקודות הוצאו להורג בעינויים. אחת המצוות שנאסרו במסגרת זו הייתה מצוות לימוד תורה ברבים. יישומה של גזירה זו היה עשוי למוטט את המבנה הדתי של היהודים.
התלמוד מספר על רבי עקיבא, מגדולי החכמים שבאותו דור, שבחר להפר את הפקודה וישב ללמד תורה ברבים. רבי עקיבא, שהיה במרכז התומכים במרד בר כוכבא נמצא מתמרד לשלטון הרומאים בשני המישורים, הן בנקיטת צעדים אקטיביים למאבק ברומאים מהבחינה המדינית, והן בהתנגדות לגזרות הדתיות. אין לשלול את כך שעמדה זו האחרונה התחזקה יותר אצל רבי עקיבא עם כישלונו ודעיכתו של המרד מול עיניו.  באחד הפעמים, בעוד רבי עקיבא יושב ומלמד תורה באופן פומבי, הזדמן למקום פפוס בן יהודה, שהיה גם הוא מחכמי אותו דור, ותמה על רבי עקיבא איך הוא אינו חושש מהשלטון הרומאי ומסכן את עצמו עבור כך. רבי עקיבא שראה את לימוד התורה כהכרחי וקיומי לעם ישראל, ענה לו באמצעות משל זה כי אי לימוד התורה חמור ומסוכן הוא מגזירת השלטון. שכן השלטון לא בהכרח שיתפוס את לומדי התורה, אך אלו המתבטלים מלימוד התורה מסכנים ומאבדים את עתידם בוודאות ומיד.
בתלמוד מסופר עוד כי בסופו של דבר, כעבור זמן קצר, אכן נתפס רבי עקיבא ונכלא בבית הסוהר ב"אשמת" לימוד תורה. בהמשך הוצא רבי עקיבא להורג תחת עינויים. בעוד רבי עקיבא שוהה בבית הסוהר, נתפס אף פפוס על עבירה כלשהי והושם יחד עמו בבית הסוהר. כשנכח בכך פפוס אמר: "אשריך רבי עקיבא שנתפסת על דברי תורה, אוי לו לפפוס שנתפס על דברים בטלים".
התלמוד מביא את מאורע זה כדוגמה לדברי רבי עקיבא עצמו בחיוב קיום התורה אף עד כדי מסירות נפש: "בכל נפשך. - אפילו נוטל את נפשך"
שומר פיצה

שומר פיצה או "שולחן פיצה", הוא אביזר המשמש למניעת מגע בין החלק העליון של קופסת אחסון המזון, כמו קרטון פיצה לבין המזון עצמו. האביזר מונע את שקיעת מרכז הקרטון והצמדותו למרכז המזון.
שומר פיצה עשוי מפלסטיק והוא לרוב בעל שלוש רגליות, לעיתים ארבע. בדרך כלל שומר הפיצה הוא בצבע לבן והוא ממוקם לרוב במרכז הפיצה. הוא מוצב לפני סגירת הקרטון, לפני משלוח הפיצה. שומר הפיצה מיועד לשימוש חד פעמי ונזרק לאחר אכילת הפיצה יחד עם הקרטון.

היסטוריה

שומר הפיצה נרשם כפטנט ב-1985 על ידי כרמלה ויטלה (Carmela Vitale) ממדינת ניו-יורק, ככיסא-חצובה שיוצב במרכז הקופסה כדי למנוע מחלקה העליון לשקוע לתוך פיצה, עוגה ומזונות נוספים שנשמרים בתוך קופסה. השם המקורי של הפטנט היה: "שומר אריזה", אך מאז השם השתנה ל"שומר פיצה", וזה השם המקובל כיום לתיאור המוצר. הפטנט (#4,498,586) הוגש ב-10 בפברואר 1983 ואושר ב-12 בפברואר 1985. מאז הומצאו למוצר גרסאות נוספות, למשל
שומר פיצה עם רגלית אחת משוננת המסייעת בהפרדת חתיכות פיצה דבוקות על ידי חיתוך הבצק והגבינה.
יאל קסטיו

קריירה

קסטיו השתתף לראשונה במשחקים האולימפיים באולימפיאדת בייג'ינג (2008), בה סיים במקום השביעי בקפיצה מ-3 מטרים. במשחקי מרכז אמריקה והקריביים שנערכו במאיאגואס שבפוארטו ריקו בשנת 2010, זכה בשתי מדליות זהב בקפיצה מ-3 מטרים (בקפיצה הסינכרונית בן זוגו היה חוליאן סאנצ'ס) ובמדליית כסף בקפיצה ממטר אחד.
באליפות העולם שנערכה בשנחאי ב-2011 זכו קסטיו וסאנצ'ס במדליית ארד בקפיצות הסינכרוניות מ-3 מטרים, ובמקצה היחידים סיים קסטיו במקום השישי. באותה שנה זכה בשתי מדליות זהב במשחקים הפאן-אמריקאיים שנערכו בעיר הולדתו, גוודלחרה, בקפיצות מ-3 מטרים.
באולימפיאדת לונדון (2012) סיים קסטיו במקום השישי במקצה היחידים, ויחד עם סאנצ'ס סיים במקום השביעי בקפיצות הסינכרוניות. באליפות העולם שנערכה בברצלונה ב-2013 התחרה רק במקצה היחידים, וזכה במדליית הארד.
ישראל בורגנסקי

חייו ופועלו

בורגנסקי נולד בעיר נייסביז שברוסיה הלבנה לר' אהרן בורגנסקי שכיהן כרב בעיר ואחרי-כן בעיר הסמוכה סנוב. בביתו ספג רוח של אהבת ישראל, אהבת התורה וכמיהה לציון. בילדותו למד בבית הספר הדתי "תלמוד תורה" בנייסביז'. בשנים 1925–1934 למד בישיבות ברנוביץ' וקלצק, שנחשבו לפאר הישיבות בליטא שלפני השואה, והיה מבכירי תלמידיו של ראש הישיבה, הרב אהרן קוטלר.
עלה לארץ-ישראל בשנת 1935, הודות לסרטיפיקט מיוחד מהנציב הבריטי העליון, שהושג באמצעות בקשה שהוגשה על ידי ישיבת מרכז הרב בירושלים, שפעלה באותם ימים לקבץ אליה תלמידים מצטיינים מישיבות פולין וליטא. לאחר עלייתו החל בלימודיו בישיבת מרכז הרב, והיה תלמיד ישיר של ראש הישיבה, הרב אברהם יצחק הכהן קוק. יחד עם לימודיו בישיבה החל להשלים השכלה הכללית והכשרה כמורה בסמינר למורים "מזרחי" בירושלים.
לאחר שסיים את לימודיו בסמינר למורים, בשנת 1939, החל לשמש כמורה בבית הספר היסודי "יבנה" בכפר-אתא, ובשנת 1944 היה מראשוני המורים בבית הספר היסודי "תחכמוני" בנתניה, בו שימש מורה, סגן-מנהל ומנהל עד לשנת 1959. בשנת 1956 שימש גם כמנהל בית הספר היסודי במעברת "בית ליד" שליד נתניה. במקביל, התמנה בשנת 1955 למפקח מטעם משרד החינוך והתרבות בבתיה"ס בצפון ולמורה מדריך למורות בסמינר למורים בחיפה, היה ממייסדי בית הספר התיכון "בר-אילן" בנתניה ולימד בו שנים אחדות, מיוזמי ומקימי הישיבה התיכונית בני-עקיבא בנתניה, ממובילי הישיבה בשנותיה הראשונות וחבר בהנהלת עמותת הישיבה עד לפטירתו.  
למד במחזור הראשון באוניברסיטת תל אביב מקרא, תלמוד ולשון עברית וסיים תואר ראשון בשנת 1958, ועל כך זכה בפרס מטעם האוניברסיטה. היה מראשוני המרצים במחלקה לתלמוד באוניברסיטת בר-אילן עם הקמתה, ובשנת 1968 סיים את התואר השני בתלמוד באוניברסיטה זו בנושא "קווים לבחינת מקומו ודרכיו של המעשה בהלכה". עשה דוקטורט באוניברסיטת בר-אילן בהנחייתו של פרופסור יצחק דב גילת. הדיסרטציה שלו הוגשה בשנת 1980, תחת הכותר "מסכת סוכה של התלמוד הבבלי, מקורותיה ודרכי עריכתה". בשנים 1979 ו-1980, במהלך לימודי הדוקטורט, זכה ב"פרס הרצוג" לסטודנט מצטיין, במלגת הצטיינות ע"ש יהודית ונפתלי פיינגולד, ובמלגת הצטיינות "קרן אמינוח" מטעם אוניברסיטת בר-אילן. 
ד"ר בורגנסקי היה מעורב גם בעשייה ציבורית. היה חבר ועדת הביטחון העירונית בנתניה בתקופת מלחמת השחרור ולפניה, כיהן כמנהל המחלקה לחינוך ולתרבות בעיריית נתניה בשנים 1960 – 1964, ובשנים 1987 – 1988 היה יו"ר ועדת פרס החינוך בעיר. על פועלו במשך למעלה מ-60 שנה בתחום החינוך בעיר נתניה ומילוי שורה של תפקידים מרכזיים במערכת, על היותו מראשוני המחנכים וממניחי היסוד לחינוך הממלכתי-דתי בנתניה ועל תרומתו הציבורית הייחודית והאיכותית, הוענק לו בשנת 1986 פרס יקיר העיר נתניה.

מחקרו

מסכת סוכה של התלמוד הבבלי, מקורותיה ודרכי עריכתה- במחקר נעשה ניסיון להתחקות אחרי הכוונה המקורית של הסוגיא, המחקר הגיע בכמה עניינים לדרך חדשה להבנת הסוגיא הירושלמית, ועקב על פי זה אחרי השתלשלותה של הסוגיא הבבלית במקביל מתוך ראיית מרכזיותו של חקר הסוגיא הירושלמית להבנת הסוגיא הבבלית, מרכיביה, מקורותיה ותולדותיה.
מכון לבדב לפיזיקה

היסטוריה

המכון הוקם ב-28 באפריל 1934 כאשר הוחלט על פיצול מכון למתמטיקה ולפיזיקה בלנינגרד. בקיץ אותה שנה המכון עבר למוסקבה וב-18 בדצמבר 1934 נקרא על שם פיוטר לבדב. הסגל הראשוני במכון הכיל מדענים שעברו מלנינגרד ביחד עם מנהל המכון סרגיי ואווילוב ומדענים ממוסקבה שנקלטו במכון במקומו החדש. ואווילוב עצמו היה מומחה לאופטיקה אך האמין שיש להקים מכון למחקרים בתחומי פיזיקה רבים. תוך זמן קצר במכון היו 8 מעבדות: מעבדת מחקר גרעיני, מעבדת תנודות, מעבדת אופטיקה, מעבדת לומינסנציה, מעבדת אנליזה ספקטראלית, מעבדה דיאלקטרית, מעבדת פיזיקה תאורטית ומעבדת אקוסטיקה.
בתחילת מלחמת העולם השנייה המכון עבר לקאזאן ופעל בה עד לשנת 1943. במהלך המלחמה מדעני המכון חקרו פיתוח אמצעי ראיית לילה, בדיקות ללא הרס, ייצור רכיבים אלקטרוניים, פיתוח אנטנות, שיטות אקוסטיות לגילוי מוקשים ועוד.
לאחר סיום המלחמה, מדעני המכון הרחיבו את המחקרים בתחום קרינה קוסמית והשתתפו באופן פעיל בפיתוח נשק גרעיני סובייטי. במהלך שנות ה-60 בוצעו על ידי מדעני המכון מחקרים חשובים בתחום פיזיקת המוליכים למחצה.
מדעני המכון פעילים במחקרים המבוצעים במאיץ LHC.
כל שנה מדעני המכון מפרסמים כ-20 ספרים וכ-1500 מאמרים מדעיים.
במרוצת השנים על בסיס מחלקות המכון הוקמו מעל 20 מכוני מחקר עצמאיים בתחומי פיזיקה שונים.
וולינג איירליינס

תולדות החברה

החברה נוסדה בשנת 2004 והחלה לפעול ביולי אותה שנה בקו ברצלונה - איביזה.
בשנת 2006, בדירוג חברות התעופה הזולות הטובות באירופה, נבחרה החברה במקום השלישי אחרי החברות אייר ברלין, ואיזיג'ט.
ביולי 2009 התאחדה החברה עם חברת קליקאייר תחת השם וולינג איירליינס.
באוגוסט 2012 התנתק הקשר בין מטוס של החברה לנמל התעופה סכיפהול בטיסה מספרד לאמסטרדם, כאשר המטוס נחשד כחטוף והוזנקו שני מטוסי קרב ליירטו. בסופו של דבר המטוס נחת באמסטרדם והתגלה שהמטוס לא נחטף, אלא היו לו בעיות בקשר.

פעילות החברה בישראל

נכון למאי 2018, החברה מפעילה 7 טיסות שבועיות בקו ברצלונה-תל אביב במטוס איירבוס A320. בנוסף, החברה מפעילה טיסה אחת בשבוע לפירנצה ו-4 טיסות שבועיות לרומא.
סלבדור סובראל

ביוגרפיה

סובראל נולד בשנת 1989 בליסבון, בירת פורטוגל. בילדותו גדל בארצות הברית, ולאחר מכן עבר לעיר ברצלונה שבספרד, שם חונך בבית ספר יוקרתי למוזיקה.
בשנת 2009 התמודד בעונה השלישית של תוכנית הריאליטי Ídolos, שהיא הגרסה הפורטוגזית לתוכנית הטלוויזיה הבריטית Pop Idol, הודח בשלב החמישי וסיים במקום השביעי. מאז החלה הקריירה המוזיקלית שלו הוא שיתף פעולה והופיע פעמים רבות עם אחותו הגדולה לואיזה סובראל, גם היא זמרת מפורסמת בפורטוגל, אשר השתתפה בהיותה בת שש עשרה בעונתה הראשונה של התוכנית בשנת 2003, העפילה לשלב חצי הגמר, וסיימה במקום השלישי. מאוחר יותר הוציא לאור את אלבומו הראשון שנקרא "Excuse Me".
בשנת 2017 השתתף בתחרות הקדם הלאומית Festival RTP da Canção לבחירת נציג פורטוגל באירוויזיון, וזכה בגמר הקדם ב-5 במרץ לייצג את מדינתו בתחרות באותה שנה עם השיר "Amar pelos Dois" ("לאהוב בשביל שנינו"), אותו כתבה אחותו לואיזה סובראל. 
סלבדור סובראל ייצג את פורטוגל באירוויזיון וזכה במקום הראשון עם השיר "Amar pelos Dois" ("לאהוב בשביל שנינו").
ב-26 בספטמבר 2017 פורסם כי סובראל מאושפז במצב קשה בגלל מחלת לב. ב-9 בדצמבר הוא עבר בהצלחה השתלת לב. 
על פי מסורת האירוויזיון, זוכה השנה הקודמת מגיש לזוכה השנה הנוכחית את פסלון הזכייה. בראיונות מוקדמים שנערכו עמו סמוך לאירוויזיון 2018 לעג סובראל לשיר הישראלי ואמר כי אם ייאלץ להגיש לישראל את הפסלון, יעשה זאת עם חיוך מזויף. בסופו של דבר השיר הישראלי Toy של נטע ברזילי זכה במקום הראשון, וסובראל נאלץ להגיש לה את הפסלון.
באפריל 2019, התבטא סובראל בראיון נגד מדיניות ישראל וציין כי אם היה מתמודד עם השיר "Amar pelos dois" באירוויזיון 2019 בישראל, היה לובש טי שירט עם הכיתוב 'Free Palestine', למרות שהדבר מנוגד לחוקי התחרות. הזמר הוסיף כי אינו מתכוון להגיע לישראל.
פריקה

דרכי טיפול

לאחר פריקה ייתכן שחזור (השבת עצמות המפרק למנח תקין) ספונטני של המפרק. במקרה שהשחזור אינו ספונטני, יערך שחזור על ידי אורתופד או אדם אחר שעבר הכשרה מתאימה. השחזור יכול להיערך תחת השפעת תרופות בשביל השרירים או בלעדיהן. לאחר השחזור נשמר המפרק על ידי אביזר מקבע או מתלה ומתחיל טיפול פיזיותרפי הדרגתי להשבת יכולת התנועה במפרק ולחיזוק השרירים המייצבים סביבו.
במידה והטיפולים אינם מצליחים, מנסים להחזיר את המפרק למצבו על ידי עריכת ניתוח, בו לרוב נחתכים מספר גידים על מנת להקל על תנועת המפרק או על ידי הוספת חומר מילוי סחוסי, המתנגד לתנועת המפרק ואשר מגביל את חופש התנועה והשחרור שלו.
כאשר הפריקה מתרחשת במפרקים דקים ורגישים יותר בגוף (אצבעות למשל), לאחר הטיפול חובשים רצועה אלסטית לתקופה מסוימת. הרצועה שומרת על המפרק במקומו ועוזרת לשרירים ולגידים לתמוך בעצם הפגועה.
הסיכויים להישנות המקרה במפרק בעל עבר של פריקה גבוהים יותר.
מקסים אורשקין

ביוגרפיה

בשנת 2004 סיים לימודיו בבית הספר הגבוה לכלכלה.
מאפריל 2002 ועד יוני 2006 עבד בבנק המרכזי של רוסיה. מיוני 2006 ועד יולי 2010 היה מנהל בכיר ברוסבנק (Росбанк) ומיולי 2010 ועד יוני 2012 ניהל את גוף הניתוח הפיננסי של בנק ההשקעות והתאגידים "קרדי אגריקול".
מיוני 2012 ועד אוגוסט 2013 שימש ככלכלן ראשי ב-VTB Capital.
בספטמבר 2013 החל לעבוד בממשלה הפדרלית ומונה למנהל המחלקה לתכנון אסטרטגי במשרד האוצר של רוסיה. תפקיד שמילא עד מאי 2015, עת מונה לתפקיד סגן שר האוצר.
ב-30 בנובמבר 2016 ולדימיר פוטין מינה אותו לתפקיד השר לפיתוח כלכלי, בהמלצת ראש הממשלה דמיטרי מדבדב. ב-18 במאי 2018 הוארכה כהונתו והמשיך לשמור על תפקידו גם במסגרת ממשלת מדבדב השנייה.
אורשקין דובר אנגלית.
נמרוד טנא

קריירה

השיר הראשון שהלחין היה "אבא שלי", שהיה גם שירה הראשון של תלמה אליגון. השיר בוצע והוקלט על ידי יפה ירקוני, והושר בפסטיבל שירי הילדים באותה שנה. ב-1968 ביצעה אותו מחדש הזמרת אילנית. גם שירו "עודני ילד" זכה להצלחה, ובוצע במסגרת פסטיבל הילדים, על ידי להקת הכל עובר חביבי. השיר בוצע מחדש על ידי הראל סקעת.
שירת בצה"ל בצוות הווי צפון. למד הלחנה אצל ד"ר צבי קרן.
טנא הלחין שירים רבים במשך השנים, ביניהם "אב לילדתו אומר" (מילים - נחום שגיב, ביצוע - רוחמה רז), "זה הזמר" (מילים - לאה עמנואל, ביצוע - ראובן ארז), "כבד את אמא ואבא" (מילים ולחן - נמרוד טנא ביצוע - ליאור אלבו) ו"שיר מולדת" (מילים ולחן - נמרוד טנא, ביצוע - לאה לופטין).
מבנה היקום

אסטרונומיה מכנית - הפיזיקה של המאה ה-17

מי שנתן את הבסיס המתמטי למודל של קופרניקוס היה המדען יוהנס קפלר, שחי במאות השש-עשרה והשבע-עשרה. שלושת חוקיו בדבר תנועת כוכבי הלכת במסלולם במערכת השמש קידמו את האסטרונומיה בפרט ואת המדע בכלל בצורה ניכרת. קביעת קפלר כי תנועת כוכבי הלכת סביב השמש אינה במעגל מדויק כי אם במסלולים אליפטיים, שברה מוסכמות ואמונות.
מדענים בונים על קודמיהם ומכינים את ההמשך לבאים אחריהם. כך היה עם גלילאו גליליי שהמשיך למעשה את גיבוש תפיסת העולם של קודמיו, כשגולת הכותרת של עבודתו המדעית הייתה בניסוי ובצפייה. הוא השתמש בטלסקופ שבנה ולמעשה בתצפיותיו הוכיח קבל עם ועדה כי "אמיתות מקודשות" המבוססות על הגיגים פילוסופים ואמונות דתיות, ואפילו חישובים מתמטיים אינם שווים תמונה אחת. בתצפיותיו בשמש ראה לראשונה את הכתמים עליה ובזאת כאילו הוכיח שגם היא אינה מושלמת.
הגדיל עשות רנה דקארט, פילוסוף נודע לתהילה שבין פועליו הרבים גם שיער שמערכת השמש למעשה אינה ייחודית וכי קיימות עוד שמשות עם מערכות משלהן (רעיון אותו פיתח לפניו ג'ורדנו ברונו).
אייזק ניוטון, שרואים בו את ממשיכו של גליליאו, יצר למעשה את מדע המכניקה הקלאסית. שלושת חוקיו בדבר יחסי הגומלין בין כוח, זמן ותנועה, יצרו תמונה חדשה של המציאות הפיזיקלית. גילויו את הכבידה ככוח אוניברסלי, הרחיב את אופקיו של המדע והאדם בצורה משמעותית ביותר בין היתר, בפיתוח הרעיון שהכוח המושך את התפוח לאדמה הוא אותו כוח הקיים בין גרמי השמים ומושכם זה אל זה.
עמנואל קאנט היה בעיקר פילוסוף, אך האינטואיציה שלו אמרה שקיימים אינספור עולמות הכוללים שמשות וציבורי שמשות, וחלק מהם משמשים חממה לאינטליגנציות זרות, שהן אולי יותר מפותחות מבני האדם.
מי שלמעשה קבע סופית באמצעות תצפית טלסקופית כי קיימים איי עולמות רבים מספור מלבד שביל החלב, שהינו ציבור עצום של שמשות, שהשמש לה אנו שייכים נמנית עליו היה האסטרונום אדווין האבל, שעל שמו נקרא טלסקופ החלל הידוע. הוא אף הניח את היסוד למודל של התפשטות כללית של היקום במדידת ההסחה לאדום של גלקסיות רחוקות. תופעה זו היא ביטוי אופטי לתהליך התרחקות הגלקסיות זו מזו שמוסבר במודל "המפץ הגדול". לפי מודל זה היקום התחיל בנקודה אחת של אנרגיה אינסופית, אשר אינה תלויה בחוקי המדע, מה שמכונה "ייחודיות". מנקודה זו התפרץ היקום ומאז הוא מתרחב. האבל, שחי במחצית הראשונה של המאה ה-20, מסמל יותר מכל אחד (ולא בכדי טלסקופ החלל נקרא על-שמו) את המהפכה שחלה בחשיבה המדעית תוך מחצית אלף אחת, אותה החל קופרניקוס.
כך על פני אלפי שנים של חשיבה אנושית כדור הארץ, שהיה חזות הכול וקבוע על מקומו, הפך להיות גרגר בין צבא השמים, וממקום מרכזי הפך להיות פינה נידחת אי-שם במרחבי השמים.
אולריך ראמה

קריירת מועדונים

פרק זה לוקה בחסר. אנא תרמו לוויקיפדיה והשלימו אותו.

נבחרת

ראמה נעשה לשוער מחליף קבוע בסגלה של נבחרת צרפת לאחר פרישתו של קודמו בתפקיד ברנאר לאמה. יותר מאוחר הוא הודח מסגל הנבחרת עקב התחרות הרבה שנוצרה בינו לבין השוערים האחרים אותם העדיף מאמן הנבחרת ריימונד דומנק - פביאן בארטז, גרגורי קופה ומיקאל לאנדרו.
ראמה ערך את הופעת הבכורה שלו בנבחרת ב-9 ביוני 1999 במשחק הניצחון 1-0 של צרפת על נבחרת אנדורה. הוא זכה יחד עם הנבחרת בטורניר יורו 2000, אך לא שיחק אפילו במשחק אחד במהלך הטורניר, בשנת 2001 זכה בגביע הקונפדרציות כחלק מנבחרת צרפת. ראמה היה חלק מסגל נבחרת צרפת שהשתתפה במונדיאל 2002. הוא הודח מן הנבחרת עקב טעות קשה שעשה במהלך משחק נגד נבחרת צ'כיה ב-12 בפברואר 2003.
ראמה זכה במהלך הקריירה שלו באליפות אחת במדי קבוצת בורדו בשנת 1999, ובשני גביעים, גם כן עם בורדו, ב-2002 וב-2007.
איזבל סנפורד

ביוגרפיה

נולדה בשם אלואיס גוונדולין סטנפורד בשכונת הארלם, ניו יורק לג'וזפין ולג'יימס אדוארד סטנפורד.
את צעדיה הראשונים כשחקנית מתחילה עשתה ב"תיאטרון אפולו" המקומי.
סנפורד החלה את דרכה בתפקידי אורח בטלוויזיה וכשחקנית תיאטרון במחזה "The Amen Corner i", תפקיד אשר הקנה לה הופעה הוליוודית בדרמה הקומית של סטנלי קריימר "נחש מי בא לסעוד" בתור טילי בינקס עוזרת הבית בבית משפחת דרייטון.
סנפורד זכתה להערכה רבה בתעשייה ובפרט מצידו של מפיק העל נורמן ליר שליהק אותה לתפקיד לואיס ג'פרסון בסיטקום "הכל נשאר במשפחה". ליר שאהב את הדמות החליט ללהק את סטנפורד בדמותה של ג'פרסון לתפקיד ראשי בקומדיית המצבים "הג'פרסונים". סנפורד הופיעה בתפקיד ג'פרסון במשך כעשור כאשר במהלך השנים היא זכתה בפרס אמי לשחקנית הטובה ביותר בתפקיד קומי והייתה מועמדת 5 פעמים לפרס גלובוס הזהב.
בהוליווד השתתפה סטנפורד בדרמה המוזיקלית "Lady Sings the Blues" ובקומדיית האימה "אהבה בנשיכה ראשונה"

חיים אישיים

סנפורד הייתה אם לשלושה מנישואיה לויליאם ריצ'מונד.
היא נפטרה ב-9 ביולי 2004 בנסיבות טבעיות בגיל 86, נקברה ב"פארק הזיכרון פורסט לאן" שבלוס אנג'לס.
על פועלה כשחקנית זכתה סנפורד לכוכב טלוויזיה על שמה ב"שדרת הכוכבים של הוליווד".
גנאדי טראסוב

גנאדי פאבלוביץ' טראסוב (ברוסית: Геннадий Павлович Тарасов; נולד ב-14 בספטמבר 1947) הוא דיפלומט רוסי.
כיהן כשגריר רוסיה בישראל בשנים 2002–2007.

ביוגרפיה

עובד כדיפלומט משנת 1970.
בשנים 1982–1986 כיהן כיועץ לשגריר ברית המועצות באומות המאוחדות בניו יורק. לדברי העיתונאית אנה אזרי, טראסוב ניהל אז מגעים חשאיים לחידוש היחסים הדיפלומטיים בין ברית המועצות לישראל.
בשנת 1990 חזרה למוסקבה ומונה לגן מנהל מחלקת מדינות מזרח התיכון וצפון אפריקה במשרד החוץ וניהל את מחלקת ישראל. זמן קצר לאחר מכן נשלח לכהן כשגריר רוסיה בערב הסעודית, תפקיד שמילא במשך 6 שנים.
בשנת 1996 מונה למנהל מחלקת המידע והדפוס במשרד החוץ של רוסיה והיה דובר משרד החוץ. ב-1998 נשלח לכהן כשגריר רוסיה בפורטוגל, עד 2002.
ב-1 בפברואר 2002 מונה לשגריר רוסיה בישראל, עד ה-31 בינואר 2007.
הוא חזר למוסקבה וכיהן כשגריר למשימות מיוחדות במשרד החוץ ובשנת 2008 מונה למתאם המיוחד באומות המאוחדות לענייני נעדרים במהלך המלחמות במפרץ הפרסי.
טניטה טיקרם

ביוגרפיה

טיקרם, בת לאם סרווקית (מלזית), פטימה רוהאני, ולאב ממוצא פיג'י-הודי, פראמוד טיקרם, קצין בצבא הבריטי, נולדה בקיץ 1969 במינסטר שבגרמניה, שם הוצב אביה.
כשהייתה כבת 12 עברה משפחתה לבייסינגסטוק, במחוז המפשייר שבאנגליה. לאחר שלמדה בבייסינגסטוק מדע המדינה, סוציולוגיה וספרות אנגלית, ב-Queen Mary's College, בחרה לטפח את הקריירה המוזיקלית שלה. כבר בהיותה נערה החלה טיקרם להופיע במועדוני לילה.
בשנת 1988 יצא אלבום הבכורה שלה, Ancient Heart, בחברת התקליטים "WEA Records", והסינגלים "Twist in My Sobriety" ו-"Good Tradition" דורגו בעשירייה הפותחת במצעד הפזמונים האירופי. האלבום מכר יותר מ-4 מיליון עותקים, וטיקרם, בת 19, זכתה לפרסום בינלאומי.
מאז הוציאה עוד שישה אלבומים, אך לא הצליחה לשחזר את ההצלחה של אלבומה הראשון.
יחסי טונגה–שווייץ

סקירה כללית

היחסים הדיפלומטיים הרשמיים שבין הקונפדרציה ההלווטית לבין ממלכת טונגה כוננו ב-1985 לאחר שהנהיגה שווייץ מדיניות חדשה השואפת לקשרי חוץ עם כמה שיותר מדינות ברחבי העולם. שיתופי פעולה העיקריים שבין שתי המדינות מתבצעים בפורומים בינלאומיים שונים דוגמת האומות המאוחדות.
טונגה מרוויחה מהתרומה השווייצרית לפרויקטים למען אזור האוקיינוס השקט, בו נמצאת טונגה, בעיקר בתחום השמירה על האקלים.
חוקרים ואמנים בתחומים שונים מטונגה יכולים להגיש בקשה למזכירות המדינה למחקר וחדשנות בחינוך השווייצרית ולקבל את מלגת ההצטיינות הממשלתית ללימודים גבוהים בשווייץ. בסוף שנת 2012 התגוררו בטונגה 13 שווייצרים, מהם ארבעה מחזיקים באזרחות כפולה של טונגה ושל שווייץ.
דפו (רכבת)

דפו (Depot), קַרְפִּיף או מתחם תחזוקה הוא אתר לאחסנה, לטיפול, לתחזוקה ולתפעול בציוד נייד מסילתי - רכבות, רכבות קלות וקרוניות - ולעיתים הוא מתייחס גם למקום דומה המשמש טרוליבוסים. הדפו נדרש בראש ובראשונה כדי להעניק מענה לדיור הציוד הנייד בפרק הזמן בו אינו נמצא בשימוש, בעיקר מסוף יום העבודה ועד תחילת היום הבא, כך שלא יפריע לתנועה לאורך המסילות. משיקולי נוחות מתבצעים בדפו גם עבודות האחזקה השוטפות של הציוד הנייד, ולעיתים ממוקמים באתר גם משרדי התפעול ומתקני הבקרה המשמשים את החברה המפעילה. מקורו של הביטוי במילה הלטינית "deponere" שמשמעותה "להניח" או "להותיר בצד".
השועל בלול התרנגולות

הספר

במוקד הרומן עומד אמיץ דולניקר, עסקן מפא"יניקי-הסתדרותי טיפוסי, הלוקה בבריאותו ונשלח לצורכי החלמה לכפר גלילי נידח בשם עין כמונים - מושב האחראי על כלל תצרוכת הכמון בישראל. 
דולניקר מגלה לחרדתו כי לאיש מתושבי הכפר הנידח אין תודעה פוליטית מזערית. זאת ועוד, בכפר קיימת שוויוניות מושלמת, כך ש"עדיין לא נוצרו בו הפערים החברתיים שיש לבטלם." השוחט, הספר, הסנדלר ושאר יושבי הכפר חיים בעוני מרוד ובשלווה מוחלטת, בלי שתעלה על דעתם המחשבה כי יש צורך בשינוי כלשהו באורחות חייהם או כי משהו חסר להם.
דולניקר פועל בעקביות כדי לשנות מצב זה: בלשון חלקלקות מצופה בקלישאות עסקניות הוא מסית את בני הכפר זה כנגד זה ויוצר במו שהותו בכפר את הפערים החברתיים שיש לבטלם. מטרתו של דולניקר היא להפוך את הכפר הנידח למערכת שבה הוא ימשול, כמתווך היודע כיצד פני הדברים צריכים להיראות, אך מזימתו זו עולה בתוהו, כאשר מתברר כי בני הכפר התמימים למדו מהר מהצפוי את אמנות התככים הפוליטיים. בסופו של הסיפור, מוחה שטפון את הכפר כולו.

חוות עין כמונים

חווה חקלאית בקרבת בקעת בית הכרם (דרום מערבית לצפת) אימצה לעצמה את השם עין כמונים, בעקבות יצירת  קישון ועקב קרבתה להר כמון.